P9_TA(2022)0030

Tuarascáil cur chun feidhme maidir le leas ainmhithe ar an bhfeirm

Rún ó Pharlaimint na hEorpa an 16 Feabhra 2022 ar an tuarascáil cur chun feidhme maidir le leas ainmhithe ar an bhfeirm (2020/2085(INI))

(2022/C 342/06)

Tá Parlaimint na hEorpa,

— ag féachaint d’Airteagal 13 den Chonradh ar Fheidhmiú an Aontais Eorpaigh (CFAE), ina ndearbhaítear go “[dtabharfaidh] an tAontas agus na Ballstáit lánaird, toisc gur neacha mothaitheacha na hainmhithe, ar na ceanglais maidir le leas ainmhithe agus forálacha reachtaíochta nó riaracháin agus nósanna na mBallstát, go háirithe maidir le deasghnátha reiligiúnacha, traidisiúin chultúrtha agus oidhreacht réigiúnach, á n-urramú acu”,

— ag féachaint don staidéar a rinne an Roinn Beartais um Chearta na Saoránach agus um Ghnóthaí Bunreachtúla dá hArd-Stiúrthóireacht um Beartais Inmheánacha i mí na Samhna 2020 dar teideal End the cage age: Looking for alternatives [Ná coinnímis ainmhithe i gcásanna feasta: Roghanna malartacha á lorg], do rún uaithi an 10 Meitheamh 2021 maidir leis an Tionscnamh Eorpach ó na Saoránaigh dar teideal End the cage age [Ná coinnímis ainmhithe i gcásanna feasta] (1), agus do theachtaireacht ón gCoimisiún an 30 Meitheamh 2021 maidir leis an Tionscnamh Eorpach ó na Saoránaigh dar teideal End the Cage Age [Ná coinnímis ainmhithe i gcásanna feasta] (C(2021)4747),

— ag féachaint do Threoir 98/58/CE ón gComhairle an 20 Iúil 1998 maidir le hainmhithe a choinnítear chun críoch feirmeoireachta a chosaint (2) (an Treoir Ghinearálta),

— ag féachaint do Threoir 1999/74/CE ón gComhairle an 19 Iúil 1999 lena leagtar síos caighdeáin íosta chun béaróga a chosaint (3),

— ag féachaint do Threoir 2007/43/CE ón gComhairle an 28 Meitheamh 2007 lena leagtar síos caighdeáin íosta maidir le cosaint do shicíní a choinnítear le haghaidh táirgeadh feola (4),

— ag féachaint do Threoir 2008/119/CE ón gComhairle an 18 Nollaig 2008 lena leagtar síos caighdeáin íosta chun laonna a chosaint (5),

— ag féachaint do Threoir 2008/120/CE ón gComhairle an 18 Nollaig 2008 lena leagtar síos caighdeáin íosta chun muca a chosaint (6),

— ag féachaint don pháipéar taighde ó Sheirbhís Taighde Pharlaimint na hEorpa i Meitheamh 2021 dar teideal “Cur chun feidhme reachtaíocht AE maidir le leas ainmhithe ‘ar an bhfeirm’: breisluach ionchasach AE ó cheanglais lipéadaithe i ndáil le leas ainmhithe a thabhairt isteach ar leibhéal AE”,

— ag féachaint don staidéar a dréachtaíodh don Choimisiún i mí Dheireadh Fómhair 2020 chun tacú leis an meastóireacht ar Straitéis AE do Chosaint agus Leas Ainmhithe 2012-2015,

— ag féachaint do rún uaithi an 14 Márta 2017 maidir le caighdeáin íosta chun coiníní feirme a chosaint (7),

— ag féachaint do rún uaithi an 25 Deireadh Fómhair 2018 maidir le leas ainmhithe, úsáid ábhar frithmhiocróbach agus an tionchar ar an gcomhshaol atá ag feirmeoireacht thionsclaíoch gríoscachán (8),

— ag féachaint do rún uaithi an 9 Meitheamh 2021 maidir le Straitéis Bhithéagsúlachta an Aontais Eorpaigh go dtí 2030: An dúlra a thabhairt ar ais inár saol (9),

— ag féachaint do chonclúidí ón gComhairle an 16 Nollaig 2019 maidir le leas ainmhithe – cuid dhílis de tháirgeadh inbhuanaithe ainmhithe,

— ag féachaint do chonclúidí ón gComhairle an 7 Nollaig 2020 maidir le lipéad uile-Aontais leasa ainmhithe,

— ag féachaint do Thuarascáil Speisialta Uimh. 31/2018 ó Chúirt Iniúchóirí na hEorpa an 14 Samhain 2018 ar leas na n-ainmhithe in AE: an bhearna idir cuspóirí uaillmhianacha agus an cur chun feidhme praiticiúil a dhúnadh,

— ag féachaint don tseiceáil oiriúnachta ar reachtaíocht AE maidir le leas ainmhithe atá á cur i gcrích ag an gCoimisiún faoi láthair,

— ag féachaint do thuairim ó Choiste Eorpach na Réigiún an 5 Nollaig 2018 maidir le hathchóiriú ar an gcomhbheartas talmhaíochta (10),

— ag féachaint do Eorabharaiméadar Speisialta 505 dar teideal “Ár mbia a chur in oiriúint don todhchaí – ionchais na saoránach”,

— ag féachaint do na cúig shaoirse a bhfuil cur síos orthu ag an Eagraíocht Dhomhanda um Shláinte Ainmhithe, eadhon saoirse ón ocras, ó mhíchothú agus tart, saoirse ón eagla agus ón anacair, saoirse ón strus teasa nó ó mhíchompord fisiciúil, saoirse ón bpian, ón ngortú agus ó ghalair, agus saoirse chun gnáthphatrúin iompair a léiriú,

— ag féachaint do theachtaireacht ón gCoimisiún an 12 Bealtaine 2021 dar teideal Strategic guidelines for a more sustainable and competitive EU aquaculture for the period 2021 to 2030 [Treoirlínte straitéiseacha maidir le dobharshaothrú AE a bheidh níos inbhuanaithe agus níos iomaíche don tréimhse 2021- 2030] (COM(2021)0236),

— ag féachaint do Riail 54 dá Rialacha Nós Imeachta, mar aon le hAirteagal 1(1)(e) de chinneadh ó Chomhdháil na nUachtarán an 12 Nollaig 2002 maidir leis an nós imeachta i gcomhair údarú a dheonú chun tuarascálacha féintionscnaimh a tharraingt suas, agus Iarscríbhinn 3 a ghabhann leis,

— ag féachaint don chinneadh ón gCoiste um an gComhshaol, um Shláinte Phoiblí agus um Shábháilteacht Bia,

— ag féachaint don tuarascáil ón gCoiste um Thalmhaíocht agus um Fhorbairt Tuaithe (A9-0296/2021),

A. de bhrí gur saincheist eiticiúil atá ag éirí níos tábhachtaí de réir a chéile do thomhaltóirí agus dár sochaí i gcoitinne é leas ainmhithe, ar saincheist thábhachtach í dár bhfeirmeoirí; de bhrí go bhfuil níos mó suime ná riamh ag tomhaltóirí i gcáilíocht an bhia a cheannaítear agus i leas ainmhithe agus go dteastaíonn ó shaoránaigh AE a bheith in ann roghanna níos eolasaí a dhéanamh mar thomhaltóirí; de bhrí go bhfuil ról tábhachtach ag cáilíocht an bhia i gcomparáid le leas ainmhithe agus sláinte ainmhithe maidir le spriocanna na straitéise “Ón bhFeirm go dtí an Forc” a bhaint amach;

B. de bhrí go n-aithnítear le hAirteagal 13 CFAE gur neacha mothaitheacha iad ainmhithe agus go sonraítear ann go dtabharfaidh an tAontas agus a Bhallstáit lánaird ar na ceanglais maidir lena leas agus beartais talmhaíochta agus iascaigh an Aontais á gceapadh agus á gcur chun feidhme acu, agus nósanna a bhaineann le deasghnátha reiligiúnacha, traidisiúin chultúrtha agus oidhreacht réigiúnach sna Ballstáit á n-urramú acu;

C. de bhrí, cé go bhfuil caighdeáin Eorpacha táirgthe bia, lena n-áirítear critéir maidir le leas ainmhithe, ar na caighdeáin is airde ar domhan, tá gá le feabhas orthu fós; de bhrí go bhfuil céimeanna breise tógtha ag roinnt tíortha agus réigiún sa treo sin, amhail cineálacha áirithe feirmeoireachta caighean a thoirmeasc;

D. de bhrí gur réamhriachtanas chun caighdeáin leasa ainmhithe a ardú agus lán-chomhlíonadh na gcaighdeán sin a fhorfheidhmiú é foclaíocht aonfhoirmeach agus cur i bhfeidhm aonfhoirmeach reachtaíochta maidir le leas ainmhithe a áirithiú agus í a thabhairt cothrom le dáta i gcomhréir leis an eolas eolaíoch is déanaí;

E. de bhrí go bhfuil dul chun cinn áirithe déanta ag feirmeoirí áirithe de chuid na hEorpa le blianta beaga anuas, ag ceistiú a gcleachtas, ag feabhsú agus ag coigeartú a gcuid oibre; de bhrí go n-oibríonn siad don fhorbairt sin le tacaíocht ó chomhlachtaí comhairleacha agus taighde agus ó eagraíochtaí neamhrialtasacha áirithe; de bhrí go bhféadfadh glacadh le teicneolaíochtaí feirmeoireachta cliste chun faireachán a dhéanamh ar shláinte agus ar leas ainmhithe feabhas a chur ar chosc galar agus ar chur chun feidhme caighdeán leasa ainmhithe; de bhrí go dteastaíonn ó fheirmeoirí na hEorpa leanúint d’fhorbairt a dhéanamh sa réimse sin, ach go bhfuil bacainní teicniúla, reachtacha agus eacnamaíocha rompu; de bhrí gur gá go gcuirfí san áireamh gnéithe a bhaineann le sláinte i gcás gach speicis ar leith agus feabhas á chur ar leas ainmhithe, agus de bhrí nár cheart gurb iad na táirgeoirí amháin a sheasfadh an costas;

F. de bhrí go bhfuil ról tábhachtach ag feirmeoireacht bheostoic thionsclaíoch i dtalmhaíocht AE; de bhrí, le beagán sa bhreis ar deich mbliana anuas, nach ann a thuilleadh do roinnt milliún feirm – níos mó ná an tríú cuid de na feirmeacha ar fad san Eoraip, ar gnólachtaí beaga teaghlaigh a bhí i bhformhór díobh, mar gheall ar mheádú agus ar dhianú an chórais talmhaíochta;

G. de bhrí go gcuirtear iallach ar thógálaithe stoic le luaineacht eacnamaíoch ionas gur gá dóibh tréimhsí fada amúchta agus infheistíochta a chur san áireamh, mar shampla i gcóiríocht beostoic atá ceaptha chun leas ainmhithe a fheabhsú;

H. de bhrí go bhfuil tuilleadh gníomhaíochta á dhéanamh ag feirmeoirí na hEorpa faoi láthair maidir leis an bhforbairt atá tagtha ar phórúchán agus ar thithíocht ainmhithe d’fhonn cóineasú le cúig shaoirse na hEagraíochta Domhanda um Shláinte Ainmhithe a neartú;

I. de bhrí go bhfuil leas ainmhithe fite fuaite le leas feirmeoirí agus oibrithe feirme, agus gur cheart na hacmhainní cuí agus tacaíocht phraiticiúil níos fearr a thabhairt dóibh go léir ar leibhéal AE;

J. de bhrí gur leag paindéim COVID-19 béim ar an nasc díreach idir sláinte agus folláine ainmhithe agus an duine daonna; de bhrí go bhfuil nasc ann freisin idir leas ainmhithe agus an comhshaol, a ndearnadh an fiosrú is fearr air trí chreat “Aon Leas Amháin”;

K. de bhrí go bhfuil thart ar 4 mhilliún duine fostaithe ag feirmeacha beostoic na hEorpa (idir dhaoine ar tuarastal agus daoine gan tuarastal), a bhfuil cónaí ar 80 % díobh sna Ballstáit nua (11);

L. de bhrí go bhfuil ról ríthábhachtach ag trádáil éisc laistigh de AE i dtrádáil iascaigh AE ina hiomláine, agus b’ionann í agus 86 % den trádáil iomlán laistigh agus lasmuigh de AE in 2014, agus méid iomlán díolacháin de 5,74 milliún tona ar luach EUR 20,6 billiún i gceist – an méid is airde a cláraíodh ó 2006 i leith (12);

M. de bhrí go bhfuil sláinte agus leas ainmhithe ríthábhachtach chun sábháilteacht bia, slándáil bia agus sláinte phoiblí a áirithiú agus chun rannchuidiú le caighdeáin ardcháilíochta in AE;

N. de bhrí gur gné ríthábhachtach de bhaint amach na feirmeoireachta inbhuanaithe ísealcharbóin é beostoc sláintiúil;

O. de bhrí go bhfuil feabhas curtha ag forbairtí eolaíocha agus teicniúla ar ár dtuiscint ar mhothaitheacht, iompraíocht agus leas ainmhithe;

P. de bhrí go raibh deacrachtaí suntasacha ann maidir le sonraí a bhailiú a mhéid a bhaineann le cur chun feidhme na reachtaíochta maidir le leas ainmhithe feirme, i ndáil le hinfhaighteacht sonraí den sórt sin agus cáilíocht na sonraí sin araon, mar gheall ar easpa ceanglas ar na Ballstáit i dtaca le faireachán agus bailiú sonraí;

Q. de bhrí go bhfuil an reachtaíocht atá ann faoi láthair imithe i léig go pointe, agus go bhfuil sí tite ar gcúl i gcomparáid le heolas ar riachtanais shonracha ainmhithe de réir a speicis, a n-aoise, a méide agus a staide fisiciúla, mar aon leis an dul chun cinn eolaíoch agus teicniúil atá déanta i gcleachtais feirmeoireachta;

R. de bhrí go bhfuil corpas reatha reachtaíocht AE ag luí le dlíthe náisiúnta agus go soláthraítear leis sin meascán de roghanna an diúltaithe, eisceachtaí agus ceanglais dhoiléire agus go dteipeann air coimircí sonracha a sholáthar nó leibhéil chosanta a ráthú, as a n-eascraíonn líon cleachtas neamh-inmhianaithe, arb é atá mar thoradh orthu ná ilroinnt reachtach agus éiginnteacht dhlíthiúil ar an margadh intíre, ar nithe iad uile a meastar ina leith go bhfuil an iomaíocht saofa acu;

S. de bhrí nach leagtar síos i reachtaíocht AE maidir le leas ainmhithe ach amháin caighdeáin íosta leasa speiceas-sonracha do mhuca, do bhéaróga, do shicíní grísce agus do laonna, agus nach bhfuil aon reachtaíocht speicis-sonrach ann d’aon speiceas eile a shaothraítear chun bia a tháirgeadh, eadhon d’eallach déiríochta agus mairteola níos sine ná sé mhí d’aois, do chaoirigh agus do ghabhair, do mháthairéin sicíní grísce agus béaróg, d’eireoga, do thurcaithe, do lachain agus géanna, do ghearga, d’éisc agus do choiníní; de bhrí nach bhfuil aon fhorálacha speiceas-sonracha agus aois-sonracha i reachtaíocht reatha AE maidir le leas ainmhithe lena gcumhdaítear gach céim de thimthriall an táirgthe; de bhrí nach gcosnaítear an iliomad ainmhithe talún feirmeoireachta agus iasc saothraithe ar de speicis éagsúla iad ach amháin le forálacha ginearálta na Treorach Ginearálta;

T. de bhrí gur rannchuidigh tionscnaimh eile seachas reachtaíocht agus seiceálacha oifigiúla AE le feabhas a chur ar chleachtais feirmeoireachta; de bhrí go bhfuil a gcaighdeáin leasa ainmhithe féin curtha chun feidhme ag go leor Ballstát atá níos déine ná caighdeáin AE;

U. de bhrí go bhfuil lánrogha leathan tugtha do na Ballstáit maidir le conas ceanglais a leagan síos agus conas measúnú a dhéanamh ar a gcomhlíonadh; de bhrí go raibh cineálacha cur chuige difriúla ag na Ballstáit agus acmhainní á leithdháileadh agus tosaíocht á tabhairt do sheiceálacha oifigiúla;

V. de bhrí go bhfuil neamhréir shuntasach ann idir cur chun feidhme na reachtaíochta ar fud na mBallstát; de bhrí gur eascair leibhéil éagsúla chomhlíonta agus rioscaí as an méid sin, a chuir feirmeoirí a bhí ag comhlíonadh na gcaighdeán faoi mhíbhuntáiste;

W. de bhrí gur tharla athruithe struchtúracha inmhianaithe sa tslí ina dtógtar ainmhithe mar thoradh ar na treoracha maidir le béaróga, muca (do chránacha torracha) agus laonna; de bhrí, in earnáil na n-uibheacha, na laofheola agus na muiceola, go bhfuil athruithe suntasacha tagtha ar fhoirgnimh agus ar threalamh de bharr na dtreoracha agus gur chuir siad le hathruithe áirithe ar líon agus ar mhéid na ngabháltas;

X. de bhrí go bhfuarthas go ginearálta go raibh tionchar níos lú ag an Treoir Ghinearálta ná na treoracha speiceas-sonracha agus go raibh éifeacht bheag aici maidir le feabhas a chur ar leas ainmhithe de dheasca chineál doiléir a riachtanas, na lámhála leithne i dtaca le léirmhíniú, agus easpa cosaintí speiceas-sonracha do bha déiríochta, do bhéaróga agus gríoscacháin, do choiníní, do chaoirigh agus do thurcaithe;

Y. de bhrí, mar thoradh ar bhrú táirgthe, go bhfuil na príomh-shaincheisteanna ar dearadh an reachtaíocht chun aghaidh a thabhairt orthu fós le feiceáil forleathan, lena n-áirítear ciorruithe agus coinníollacha cúnga agus strusmhara; de bhrí nár baineadh amach na spriocanna maidir le tithíocht cránacha agus go raibh neamhréir ann i gcoitinne i ndáil le cur chun feidhme na reachtaíochta, agus go bhfuil tithíocht cránacha fós ró-chúng agus ró-strusmhar agus nach bhfuil ábhar saibhrithe leordhóthanach ann;

Z. de bhrí go raibh rath ar Threoir 1999/74/CE maidir le béaróga i dtaca le sainmhínithe maithe a sholáthar do na córais táirgthe éagsúla; de bhrí go bhfuil teorainn leis an rath sin, áfach, i bhfianaise réimse leathan na gcineálacha cur chuige a chuireann na Ballstáit i bhfeidhm maidir leis an Treoir a chur chun feidhme agus i bhfianaise na heaspa forálacha soiléire, éigeantacha agus cuimsitheacha atá sa Treoir, lenar cumasaíodh iomaíocht shaofa leanúnach ar an margadh, agus i bhfianaise nár léirígh an treoir sin go leor cur chun cinn, nár chomhlíon sí fíor-riachtanais na mbéaróg agus gur raibh sí ina cúis le brú um athrú de réir a chéile, ar rud é is cúis leis an bhfíoras gur tosaíodh ar úsáid níos mó a bhaint as roghanna malartacha ar chóras coinneála caighean (13) sna Ballstáit;

AA. de bhrí gur chun leasa na bhfeirmeoirí agus na dtomhaltóirí araon é dálaí comhionanna a áirithiú sa mhargadh inmheánach agus coinníollacha comhionanna a áirithiú maidir le hallmhairiú táirgí ó thríú tíortha;

AB. de bhrí, cé go bhfuil feabhas tagtha ar dhálaí oibre maidir le béaróga agus feirmeoirí laofheola, ní gá gurb amhlaidh atá i gcás feirmeoirí muc;

AC. de bhrí go bhfuil cinneadh déanta ag an gCoimisiún go gcríochnóidh sé an measúnú tionchair ar an gcosc ar fheirmeoireacht caighean arna ullmhú ag an Údarás Eorpach um Shábháilteacht Bia (EFSA) in 2022 agus an t-athbhreithniú ar reachtaíocht maidir le leas ainmhithe, lena n-áirítear an Treoir Ghinearálta, faoi 2023;

AD. de bhrí go bhfuil sé fíor-riachtanach idirdhealú a dhéanamh idir cásanna starógacha neamhchomhlíonta a dtugtar aird rómhór orthu, agus, formhór mór na bhfeirmeoirí a leanann na rialacha;

AE. de bhrí go bhfuil difríochtaí idir na modhanna feirmeoireachta beostoic agus na córais táirgthe laistigh de na Ballstáit;

AF. de bhrí go bhfuil meath scáfar ag teacht ar dhéimeagrafaíocht talmhaíochta na hEorpa; de bhrí go mbeadh tionchar neamh-inmhianaithe ag athnuachan glúine neamhleor ar chur chun feidhme norm leasa ainmhithe;

AG. de bhrí gur cheart go mbeadh straitéisí agus bearta talmhaíochta, comhshaoil agus trádála idirnáisiúnta AE lena n-áirithítear machaire comhréidh sa mhargadh aonair a bheith comhleanúnach, comhlántach agus iomchuí;

AH. de bhrí go bhfuil an comhbheartas talmhaíochta (CBT) ar na huirlisí rialála agus airgeadais ar féidir úsáid a bhaint astu chun feabhas a chur ar shláinte agus ar leas ainmhithe feirme, go sonrach trí éiciscéimeanna ach freisin trí thacú le hinfheistíochtaí, cé go bhfuil gá le maoiniú eile sa bhreis ar CBT freisin chun dul chun cinn a dhéanamh sa treo sin; de bhrí, de réir na meastóireachta a rinne an Coimisiún ar Straitéis AE is déanaí i dtaobh Leas Ainmhithe, gur fhailligh na Ballstáit, áfach, lántairbhe a bhaint as na cistí chun críoch leas ainmhithe agus go bhfuil na milliúin euro i gcistiú AE um fhorbairt tuaithe chun leas ainmhithe a fheabhsú ann faoi láthair nach bhfuiltear á n-úsáid nó nach bhfuiltear ag baint úsáid mhaith astu; de bhrí gurb í an fheirmeoireacht bheostoic príomhthairbhí an chúnaimh ón dara colún d’fheirmeacha i limistéir ina bhfuil srianta nádúrtha, arb ionann iad agus 50 % de limistéar talmhaíochta na hEorpa arna úsáid, lena gcúitítear na costais bhreise atá nasctha le suíomh neamhfhabhrach nó leis an oibleagáid reachtaíocht shonrach a urramú (14);

AI. de bhrí gur cheart aird ar leith a thabhairt ar leas ainmhithe níos fearr a áirithiú ar fud thimthriall iomlán an táirgthe agus ar chaighdeáin níos airde a chur chun cinn i ndáil le leas ainmhithe ar na margaí baile agus idirnáisiúnta ar aon, agus a áirithiú nach mbeidh mar thoradh ar ár gcinntí polaitiúla go ndéanfar earnáil táirgthe beostoic na hEorpa a lagú ná go laghdófaí an táirgeadh, rud a d’fhágfadh go ndéanfaí an táirgeadh a athlonnú chuig codanna eile den domhan ina bhfuil coinníollacha agus caighdeáin bheostoic níos ísle ná na cinn san Eoraip, mar aon le fadhbanna eile gaolmhara a dhéanann dochar ní hamháin do chaighdeáin leasa ainmhithe ach do chuspóirí comhshaoil Eorpacha freisin;

AJ. de bhrí nach féidir le lipéadú a bheith éifeachtach ach amháin má tá sé bunaithe ar an eolaíocht, má tá sé éasca le tuiscint ag tomhaltóirí agus más éasca dóibh rogha eolasach a dhéanamh, má tá sé deartha do mhargadh aonair comhtháite a chuirtear ar fáil i leith gach táirge ainmhithe, agus má tá beartas trádála comhleanúnach de chuid AE mar bhonn leis chun cosc a chur ar tháirgí a bhfuil caighdeáin níos ísle acu teacht isteach sa mhargadh, agus ach amháin mura bhfuil impleachtaí eacnamaíocha breise aige d’oibreoirí na hearnála bia, go háirithe feirmeoirí, agus má tá sé indéanta i ndáiríre dár dtairgeoirí gan costais nó srianta troma cur chun feidhme; de bhrí go gcaithfidh lipéadú den sórt sin cuidiú freisin le hoscailtí margaidh a chruthú do tháirgeoirí; de bhrí go léirítear le torthaí taighde agus comhairliúcháin phoiblí nach bhfuil geallsealbhóirí áirithe, go háirithe an gnó, ag tacú go hiomlán leis an togra maidir le lipéadú éigeantach; de bhrí go mbeadh buntáistí ann ar an margadh le lipéadú deonach in éagmais difreálú a bheith á dhéanamh ag an margadh bunaithe ar ghnéithe táirgthe; de bhrí gur beag tuiscint atá ann ar thionchar na gcóras lipéadaithe a ndearnadh staidéar orthu ar ghnólachtaí bia ná ar mhuinín na dtomhaltóirí agus a dtuiscint ar chleachtais leasa ainmhithe;

AK. de bhrí go bhféadfadh úsáid theicneolaíochtaí inrianaitheachta ADN chun rianú a dhéanamh ar gach ainmhí tinn nó gach bia ionfhabhtaithe tomhaltóirí a chur ar a suaimhneas trí shábháilteacht bia a áirithiú agus calaois bhia a chosc;

AL. de bhrí, gur cheart uirlisí faisnéise do thomhaltóirí a dhearadh ar bhealach lena gcaomhnófar machaire comhréidh agus cur chuige comhchuibhithe, ar rud é nach féidir a dhéanamh faoi láthair mar gheall ar iomadú na dtionscnamh príobháideach a bhaineann úsáid as téarmaí agus éilimh leasa ainmhithe neamhchosanta le haghaidh caighdeáin éagsúla; de bhrí go bhfuil margadh atá ag fás in AE faoi láthair a éilíonn táirgí ainmhithe ó chórais shaor-raoin agus orgánacha gan chaighin, agus roghanna malartacha atá bunaithe ar phlandaí;

AM. de bhrí gur cheart go mbeadh sé mar aidhm le gníomhú reachtach comhchuibhiú agus feabhsú a dhéanamh ar chur chun feidhme rialachán agus caighdeán;

AN. de bhrí gurb í an earnáil phríobháideach a thionscnaíonn formhór na scéimeanna lipéadaithe leasa ainmhithe, agus gur de thoradh comhpháirtíochtaí poiblí-príobháideacha iad an chuid eile nó – go pointe áirithe – tionscnaimh arna ndéanamh ag gníomhaithe náisiúnta inniúla i mBallstáit áirithe;

AO. de bhrí gur córais dheonacha iad córais leasa ainmhithe in AE; de bhrí go n-áirítear gnéithe eile seachas leas ainmhithe in a bhformhór díobh, amhail inrianaitheacht, inbhuanaitheacht agus sláinte; de bhrí go bhfuil éagsúlachtaí móra eatarthu ó thaobh oibriú agus dearadh de;

AP. de bhrí nach bhfuil aon chomhthoil ann maidir le rialacha éigeantacha i dtaca le lipéadú leasa ainmhithe a thabhairt isteach, go príomha mar gheall ar na himpleachtaí eacnamaíocha a d’eascródh as a gcur chun feidhme, go háirithe d’fheirmeoirí beostoic; de bhrí, fiú dá gcuirfí deireadh le neamhrialtachtaí áirithe ar an margadh Eorpach le rialacha éigeantacha, go mbeadh éifeacht maolaithe acu ar thionscnaimh phríobháideacha a bhfuil sé mar aidhm leo difreálú táirgí a chruthú mar aon le leas ainmhithe a úsáid mar luamhán tráchtála;

Conclúidí agus moltaí

Na rialacha a chur chun feidhme

1. á chur in iúl gur geal léi go ndéanfaidh an Coimisiún meastóireacht agus athbhreithniú ar an reachtaíocht maidir le leas ainmhithe faoi 2023, lena n-áirítear maidir le hainmhithe a iompar agus a mharú, agus é mar aidhm leis sin í a ailíniú leis an bhfianaise eolaíoch is déanaí, a raon feidhme a leathnú, é a dhéanamh níos éasca leibhéal níos airde leasa ainmhithe a fhorfheidhmiú agus a áirithiú, faoi mar atá sonraithe sa straitéis “Ón bhFeirm go dtí an Forc”;

2. ag aithint an dul chun cinn atá déanta ag mórán feirmeoirí beostoic ar a bhfeirmeacha, go háirithe ó thaobh leas ainmhithe a fheabhsú, agus an tiomantas agus an treallús atá ag cuid acu i ndáil le smaointeoireacht réamhbhreathnaitheach agus dul chun cinn;

3. ag moladh go gcuirfí ar chumas na bhfeirmeoirí beostoic go léir, trí chreat ar leibhéal AE, páirt a ghlacadh i bpróiseas dul chun cinn, bunaithe ar tháscairí oibiachtúla lena dtagraítear do na cúig shaoirse bhunúsacha arna sainiú ag an Eagraíocht Dhomhanda um Shláinte Ainmhithe;

4. á iarraidh go mbeadh aon tionscnamh reachtach (bíodh cruthú reachtaíochta nua nó athbhreithniú ar théacsanna atá ann cheana i gceist) a dhéanfar amach anseo lena ndéanfar an córas tógála beostoic agus critéir i dtaca le leas beostoic a mhodhnú nó a athrú (lena n-áirítear cóiríocht) bunaithe ar fhianaise eolaíoch nó staidéir fhónta a fuarthas le déanaí ó thaighde atá dírithe go sistéamach agus a chuireann gach gné san áireamh chun inbhuanaitheacht agus leas ainmhithe a bhaint amach; ag moladh go gcaomhnófaí an chothromaíocht, go mbeadh ann do chomhairle eolaíoch maidir leis an gcaoi ina ndéanfaidh na hathruithe a thabharfar isteach difear do na hainmhithe, don chomhshaol agus d’fheirmeoirí, go háirithe feirmeoirí beaga, agus go rachfaí i gcomhairle le comhlachtaí inniúla na mBallstát a luaithe agus is féidir sa phróiseas reachtach;

5. ag cur béim ar an bhfíoras gur gá measúnuithe tionchair a dhéanamh sula nglacfar aon chinntí agus gur gá cur chuige de réir speicis a fhorbairt ionas go leagfar síos ceanglais shonracha le haghaidh gach cineáil feirme beostoic;

6. á iarraidh go ndéanfaí bainistiú níos fearr ar chosc tréidliachta agus ar ardchaighdeáin sláinte ainmhithe agus leasa ainmhithe a chur chun cinn, go háirithe maidir le vacsaíniú agus cosc a chur ar úsáid ábhar frithmhiocróbach nach bhfuil gá leo, chun leathadh galar zónóiseach a chosc;

7. á chur in iúl gur eol di go bhfuil roinnt tuairimí curtha amach ag EFSA maidir le bearta ainmhí-bhunaithe a úsáid le haghaidh speicis nach bhfuil cumhdaithe le reachtaíocht ar leith (ba déiríochta agus eallach mairteola), mar fhreagairt ar iarrataí ón gCoimisiún; á chur in iúl gur oth léi nár cuireadh na bearta ainmhí-bhunaithe sin a mhol EFSA chun feidhme go dtí seo; á iarraidh ar an gCoimisiún, dá bhrí sin, a áirithiú go dtabharfar na bearta ainmhí-bhunaithe sin cothrom le dáta leis an eolas eolaíoch is déanaí agus go ndéanfar iad a chomhtháthú sa reachtaíocht shonrach atá ann cheana;

8. ag aithint, de réir comhlachtaí eolaíochta, nach féidir bearta ainmhí-bhunaithe – cé go bhfuil siad inmhianaithe – a fhorfheidhmiú i gcónaí ná a fhíorú go hoibiachtúil; á iarraidh ar an gCoimisiún, dá bhrí sin, i gcomhthéacs an athbhreithnithe ar reachtaíocht AE maidir le leas ainmhithe, ceanglais an-sonracha agus infhíoraithe a cheapadh i bhfianaise na dtuairimí eolaíocha is déanaí agus na gcóras táirgthe éagsúla ar fud na mBallstát;

9. á iarraidh ar an gCoimisiún a áirithiú go gcomhlíonfar an reachtaíocht maidir le leas ainmhithe atá ann cheana féin agus go dtabharfar na rialacha cothrom le dáta, i gcás inar gá, chun go mbeidh siad ag teacht níos mó le héilimh na sochaí, i bhfianaise an dul chun cinn eolaíoch agus torthaí taighde sa réimse sin, agus raon feidhme agus solúbthacht na rialacha sin á leathnú chun iad a chur in oiriúint do na forbairtí eolaíocha agus teicneolaíocha is déanaí agus do chuspóirí an Chomhaontaithe Ghlais;

10. á mheabhrú gur gá athruithe inchainníochtaithe atá dírithe ar an aschur a dhéanamh tar éis meastóireacht eolaíoch iomchuí agus i gcomhairle leis na comhlachtaí inniúla agus geallsealbhóirí sna Ballstáit, d’fhonn aghaidh a thabhairt ar na dúshláin atá roimh phóraitheoirí stoic, ar thaobh amháin, agus riachtanais agus ionchais na saoránach agus sláinte agus leas ainmhithe, ar an taobh eile, agus aird chuí á tabhairt ar na roghanna is fearr do thomhaltóirí agus dá gcumhacht cheannaigh; á mheabhrú gur cheart dár gcóras bia Eorpach rochtain a chur ar fáil ar bhia ar phraghas inacmhainne agus ar ardchaighdeán; á mheas gur cheart go ráthófaí sciar cothrom de phraghas na dtáirgí bia a chomhlíonann reachtaíocht AE maidir le leas ainmhithe do tháirgeoirí;

11. á iarraidh go mbeadh slabhraí soláthair níos giorra ann sa chothú, ag brath ar bhia a tháirgtear go háitiúil nó go réigiúnach chun rochtain dhíreach níos fearr ar bhia áitiúil a chur ar fáil do thomhaltóirí agus chun tacú le feirmeoirí beaga;

12. ag tathant ar reachtóirí iarmhairtí na bhforbairtí sin a chur san áireamh go cuí agus eolas maith a bheith acu orthu; á iarraidh go ndéanfaí measúnú ar na hathruithe ar bhonn cur chuige iomlánaíoch ina gcomhtháthófar gnéithe sóisialta, comhshaoil, leasa ainmhithe agus eacnamaíocha na hinbhuanaitheachta, mar aon leis an tsaincheist maidir le heirgeanamaíocht agus gnéithe sláinte na bhfeirmeoirí, agus aird ar leith á tabhairt ar chur chuige “Aon Sláinte Amháin”; á mheabhrú gur gá leas ainmhithe a chomhcheangal le cur chuige eacnamaíoch inbhuanaithe;

13. á chur i bhfios go láidir gur gá feabhas a chur ar leas agus sláinte ainmhithe i dtalmhaíocht ainmhithe mar chuid den chur chuige “Aon Sláinte Amháin”; ag tarraingt aird ar an bhfíoras go bhfuil cleachtais fheabhsaithe feirmeoireachta ainmhithe bunriachtanach chun an sprioc sin a bhaint amach, toisc go bhfeabhsaíonn leas ainmhithe sláinte ainmhithe agus, ar an gcaoi sin, go laghdaíonn sé an gá le cógais agus go gcuireann sé srian le leathadh zónóisí; á iarraidh ar an gCoimisiún freisin an cur chuige “Aon Leas Amháin” a fhorbairt mar chuid den athbhreithniú ar an reachtaíocht maidir le leas ainmhithe;

14. á iarraidh ar an gCoimisiún agus ar na Ballstáit dlús a chur leis an tseiceáil trí fhaireachán a dhéanann siad ar antaibheathaigh agus ar iarmhair cheimiceacha eile a bhfuil toirmeasc orthu a fhaightear in allmhairí ó thíortha nach tíortha AE iad, mar chuid de straitéis an Choimisiúin chun aghaidh a thabhairt go héifeachtach ar úsáid neamhrialáilte antaibheathach agus lotnaidicídí a úsáidtear i dtáirgeadh ainmhithe, bia mara agus dobharshaothraithe;

15. á iarraidh go dtabharfaí bearta isteach chun sláinte agus sláine feirmeoirí a ráthú i gcás ina ndéanfaí gníomhaíochtaí áirithe i leith ainmhithe;

16. á chur i bhfáth nach mór aon athrú a mheas agus an t-am, an tacaíocht agus an maoiniú a theastaíonn ó fheirmeoirí chun é a chur chun feidhme á gcur san áireamh, mar aon lena impleachtaí eacnamaíocha agus maorlathais agus an táimhe a d’fhéadfadh a bheith i gceist leis; á chur i bhfáth gur gá aird ar leith a thabhairt ar chostais infheistíochta, i bhfianaise an riosca go bhféadfadh aisíocaíochtaí fada iasachtaí a bheith mar thoradh ar chorrlaigh bhrabúis ísle; á thabhairt dá haire gur gá idirthréimhse iomchuí le haghaidh athruithe lena bhfeabhsaítear leas ainmhithe ar an bhfeirm; ag aithint go bhfuil feirmeoirí beostoic ag gabháil do thimthriall leanúnach infheistíochta mar gheall ar thionscnaimh le déanaí maidir le leas ainmhithe agus tréimhsí fada aisíocaíochta;

17. á chur in iúl gur geal léi an Tionscnamh Eorpach ó na Saoránaigh dar teideal “End the Cage Age” [Ná Coinnímis Ainmhithe i gCásanna Feasta]; á chur i bhfios go mbeidh gá, i gcás aon athruithe ar fheirmeoireacht caighean, go mbeadh sainmhínithe beachta gan débhrí ag gabháil leo, amhail cad is caighean ann agus cé acu saintréithe atá i gceist le haghaidh speicis dhifriúla ionas go bhforálfar d’aistriú éifeachtach chuig córais tithíochta mhalartacha, atá inmharthana ar bhonn tráchtála agus in úsáid cheana, amhail córais sciobóil, shaor-raoin agus orgánacha do chearca, córais pháirce, locaí urláir, córais shaor-raoin agus orgánacha faoin aer do choiníní, córais tithíochta saor-bhreithe agus grúpa do chránacha, córais sciobóil agus éanlainne do ghearga, nó córais tithíochta péire agus grúpa do laonna;

18. ag tathant ar an gCoimisiún, mar chuid de chur chun feidhme na reachtaíochta nua, sainiú soiléir agus beacht a dhéanamh ar choinníollacha agus ar shaoráidí chun speicis aonair ainmhithe a phórú, ar cheart dóibh a bheith bunaithe ar shamplaí de dhea-chleachtais i gcórais tithíochta mhalartacha; á mholadh go ndíreodh an Coimisiún a ghníomhaíochtaí ar fheabhas a chur ar shlándáil bia agus ar mhargadh talmhaíochta AE a dhéanamh níos láidre; á iarraidh go ndéanfaí athbhreithniú ar Threoir 1999/74/CE ón gComhairle maidir le béaróga chun deireadh a chur go tapaidh agus cosc a chur ar cháis chúbarnaí agus córais saor ó chaighin a thabhairt isteach do gach béaróg, machaire comhréidh a chruthú agus leas ainmhithe a choinnítear in AE a fheabhsú;

19. á mheabhrú go mbíonn costais táirgthe níos airde ann mar thoradh ar infheistíochtaí i leas ainmhithe feabhsaithe, gan beann ar an gcineál feirmeoireachta beostoic lena mbaineann; á thabhairt dá haire nach mór cúnamh poiblí breise nó toradh soiléir ar infheistíocht ón margadh a leagan amach, nó go gcuirfidh an t-ardú sna costais táirgthe bac ar fheirmeoirí nó go gcuirfear cosc orthu infheistíocht a dhéanamh i leas ainmhithe, rud a bheadh ina staid neamh-inmhianaithe; á mheas, dá bhrí sin, gur cheart go dtarlódh ardú caighdeán leasa ainmhithe de réir a chéile agus ar bhealach freagrach, bunaithe ar chóras dreasachtaí airgeadais, lena n-áirítear cistí lasmuigh de bhuiséad CBT;

20. ag tathant ar an gCoimisiún cinneadh a dhéanamh maidir le tacaíocht airgeadais iomchuí d’fheirmeoirí beostoic chun iad a spreagadh chun infheistíocht a dhéanamh i leas ainmhithe níos fearr; ag tathant ar an gCoimisiún aghaidh a thabhairt ar na heasnaimh sin mar ábhar práinne agus feabhsuithe inbhuanaithe a spreagadh agus a chur chun feidhme i dtaca le luach saothair a thabhairt d’iarrachtaí feirmeoirí; á iarraidh go dtabharfaí tuilleadh tacaíocht speisialta airgeadais do phóraitheoirí atá nasctha leis an aistriú chuig córais tithíochta mhalartacha d’ainmhithe i ndáil le cur chun feidhme na reachtaíochta nua lena gcuirtear cosc ar fheirmeoireacht chaighin, a bhfuil gealltanas tugtha ag an gCoimisiún ina leith go ndéanfaidh sé é faoi 2027 ar bhonn glao ón bParlaimint i rún uaithi an 10 Meitheamh 2021 maidir leis an Tionscnamh Eorpach ó na Saoránaigh dar teideal “End the Cage Age” [Ná Coinnímis Ainmhithe i gCásanna Feasta]; ag aithint go mbraitheann sé sin ar bhearta chun na hacmhainní breise is gá a áirithiú in éineacht le praghsanna margaidh córa; á thabhairt dá haire, cé gur geal léi i gcónaí é, go gcuireann sé ualaí breise ar fheirmeoirí comhlíontacha nuair a ardaítear caighdeáin leasa ainmhithe agus réimsí eile rialála; á chur i bhfáth gur cheart tús áite a thabhairt i gcónaí d’áirithiú go bhfuiltear ag comhlíonadh na gcaighdeán reatha agus go bhfuiltear comhsheasmhach leo mar chéad chéim chun a áirithiú go dtabharfar na feirmeoirí is lú comhlíontacht isteach ar na caighdeáin agus go n-áiritheoidh na feirmeoirí sin na caighdeáin reatha sula gcuirfear aon ualaí breise ar fheirmeoirí forásacha; á chur i bhfios go láidir gur gá aird a thabhairt ar ioncaim feirmeoirí agus iomaíochas tháirgeoirí beostoic na hEorpa ar an margadh talmhaíochta domhanda ar bhonn na cómhalartachta i gcomhthéacs na mbeart chun feabhas a chur ar reachtaíocht AE maidir le leas;

21. á chur in iúl gur eol di an chomhsheasmhacht fhoriomlán theoranta idir reachtaíocht AE maidir le leas ainmhithe agus CBT 2014-2020, agus comhtháthú olc na reachtaíochta sonraí sna pleananna forbartha tuaithe náisiúnta agus leithdháileadh neamhleor cistiúcháin don chuspóir maidir le leas ainmhithe, agus go bhfuil difríochtaí suntasacha ann ó Bhallstát amháin go Ballstát eile; ag spreagadh na mBallstát éiciscéimeanna leasa ainmhithe a tharraingt suas ina bpleananna straitéiseacha náisiúnta agus á iarraidh ar an gCoimisiún a áirithiú go dtugtar tacaíocht agus agus treorú d’fheirmeoirí sna pleananna straitéiseacha náisiúnta i dtaca le caighdeáin leasa ainmhithe a fheabhsú; á iarraidh go práinneach go gcuirfí tacaíocht airgeadais ar fáil d’fheirmeoirí beostoic nuair a dhéanfaidh siad aistriú ar a bhfeirmeacha, lena n-áirítear trí dhálaí tithíochta níos fearr atá ag teacht le riachtanais fhisiciúla agus iompraíochta na n-ainmhithe, bíodh sin trí bheartais phoiblí (meascán comhleanúnach d’uirlisí éagsúla, lena n-áirítear CBT agus an Ciste Eorpach Muirí, Iascaigh agus Dobharshaothraithe) nó tríd an margadh agus trí fhaisnéis shoiléir thrédhearcach a chur ar fáil do thomhaltóirí trí lipéadú soiléir agus iontaofa a chur ar tháirgí ainmhithe maidir le gnéithe leasa de thimthriall uile an táirgthe, lena n-áirítear an modh táirgthe; á iarraidh, thairis sin, go gcuirfí chun feidhme straitéis chumarsáide a bheadh trédhearcach, dearfach agus neamh-thiomsaitheach ar fud na dtáirgí ainmhithe uile, agus sainiúlachtaí táirgí réigiúnacha traidisiúnta áirithe á gcur san áireamh, chun feasacht a mhúscailt maidir le saineolas, tábhacht agus cáilíocht obair na bhfeirmeoirí agus na bpóraitheoirí ainmhithe agus na sochair a bhaineann leis an reachtaíocht nua maidir le leas ainmhithe;

22. á iarraidh ar an gCoimisiún dea-chleachtais a chur in iúl agus cuidiú lena n-infheictheacht ar bhonn níos éifeachtaí agus tacú leis an earnáil beostoic agus dul chun cinn á dhéanamh aici le gníomhaíochtaí dearfacha, trí thacú leis na modhanna cur chun feidhme, agus ar an gcaoi sin urraim a thabhairt d’iarrachtaí na ngeallsealbhóirí uile tús a chur lena dtionscnaimh agus seasamh spreagthach a ghlacadh lena ndreasaítear ionchorprú cleachtas nua;

23. ag tathant ar na Ballstáit a eisiamh go bhféadfadh feirmeoirí tacaíocht chúpláilte dheonach faoi CBT a fháil d’eallach a mbaineann a ndíol deiridh le gníomhaíochtaí a bhaineann le comhrac tairbh, trí líon na gceann eallaigh a eisiamh go comhréireach ó íocaíochtaí;

24. á iarraidh ar an gCoimisiún infheistíocht a dhéanamh i leas feirmeoirí a bhíonn ag plé le beostoc agus i mealltacht a ngairme d’fhonn feabhas a chur ar spreagadh agus ar tháirgiúlacht i measc feirmeoirí socraithe agus feirmeoirí a bheidh ann amach anseo agus, ar an gcaoi sin, borradh a chur faoi leas ainmhithe;

25. ag moladh go bhforbrófaí oiliúint inacmhainne d’fheirmeoirí agus d’oibreoirí a bhíonn ag plé le hainmhithe san earnáil trí bhíthin modúl sonrach don oiliúint tosaigh agus don oiliúint leanúnach ar mhaithe le cur lena scileanna; á iarraidh ar an gCoimisiún athbhreithnithe rialta a dhéanamh ar iarrachtaí na mBallstát agus na bhfeirmeoirí feabhas a chur ar cháilíocht an oideachais agus na hoiliúna agus gealltanais speisialta a chúiteamh dá réir sin; ag tacú le hiarrachtaí leanúnacha samplaí de dhea-chleachtais i réimse an oideachais agus na hoiliúna a thiomsú agus iad a roinnt leis na Ballstáit trí bhíthin tuarascálacha bliantúla; á thabhairt dá haire, gur de thionscnamh ghníomhaíocht agus iompraíocht na láimhseálaithe ainmhithe agus a n-úinéirí go leor de na guaiseacha leasa ainmhithe a sainaithníodh; ag spreagadh an Choimisiúin a sheiceáil go n-áirítear oiliúint d’fheirmeoirí agus láimhseálaithe sna pleananna straitéiseacha náisiúnta;

26. á chur i bhfios go mbíonn costais táirgthe níos airde agus ualach oibre méadaithe d’fheirmeoirí ann mar thoradh ar chleachtais atá ceaptha chun feabhas a chur ar leas ainmhithe agus gur gá an méadú sin a chúiteamh le luach saothair comhfhreagrach; á chur i bhfáth, mar shampla, go mbeadh idirthréimhse fhada ag teastáil chun tithíocht scaoilte a thabhairt isteach de réir a chéile in aonaid bhreithe chun a áirithiú go n-aisghabhfaí na costais bhreise a thabhófaí ó na margaí, agus go mbeadh gá ann foirgnimh nua a thógáil; ag éileamh chomhar na n-údarás ábhartha i dtaca le ceadanna tógála a eisiúint agus laghdú ualaí riaracháin;

27. á chur i bhfáth go bhféadfadh bearta áirithe a líomhnaítear a théann chun tairbhe leas na n-ainmhithe a bheith fritorthúil agus go bhféadfadh siad an bonn a bhaint ó ghnéithe eile den inbhuanaitheacht, eadhon leas agus sláinte agus saincheisteanna a bhaineann le sábháilteacht agus an comhrac i gcoinne frithsheasmhacht in aghaidh ábhair fhrithmhiocróbacha, mar aon le hiarrachtaí astaíochtaí gás ceaptha teasa a laghdú, mura bhforbrófaí go hiomlánaíoch iad; á thabhairt le fios, mar shampla, gur féidir le strus agus básmhaireacht méadú mar gheall ar choiníní a choinneáil amuigh faoin aer, agus gur féidir le hiompraíocht ionsaitheach a bheith ann i measc na mbaineannach mar thoradh ar chaighin chomhchoiteanna in ionaid coinnithe coiníní, rud a fhágann go mbíonn strus, gortú agus feidhmíocht laghdaithe ann ( 15 ) ; á chur i bhfios go bhféadfadh laghdú ar smacht ar shalachar agus ar astaíochtaí agus méadú ar na méideanna beatha is gá a bheith mar thoradh ar thógáil lasmuigh, rud a d’fhéadfadh a bheith ina chúis le tionchar carbóin níos mó; á thabhairt dá haire go bhfuil gaol líneach idir toisí locaí a mhéadú agus astaíochtaí amóinia ( 16 ) , rud a fhágann go bhfuil feirmeoirí ag tabhairt aghaidh ar reachtaíocht fhrithráiteach maidir le leas ainmhithe agus saincheisteanna comhshaoil; á thabhairt dá haire go bhféadfadh córais tithíochta “saor-bhreithe” nó fáil réidh go tobann le tógáil i gcaighin foinsí breise ionfhabhtaithe a chruthú i measc ainmhithe feirme agus méadú ar an strus arb iad ceannasacht chríochach agus iomaíocht is cúis leis; á chur i bhfios gur féidir le cóiríocht i locaí leordhóthanacha ag uaireanta áirithe ina saolré cuidiú le srian a chur ar leathadh galar ainmhithe agus ionfhabhtuithe pataigineacha agus diomailteacht agus mortlaíocht inseachanta i measc laonna óga nó banbh a chosc ( 17 ) ; á mheabhrú, i ndáil leis sin, gur gá cur chuige de réir an speicis dá bhrí sin; á iarraidh ar an gCoimisiún measúnú críochnúil a dhéanamh ar aon éifeachtaí a d’fhéadfadh a bheith díobhálach a bhaineann le gach togra maidir le sláinte agus leas ainmhithe;

28. ag cur béim ar an bhfíoras go bhfuil castacht ilghnéitheach ag baint le fadhb dháiríre leasa i ndáil le greim a bheith á bhaint as eireabaill i bhfeirmeoireacht muc; á thabhairt dá haire gur thángthas ar dheacrachtaí teicniúla ar fud AE le linn taighde agus anailís fhairsing ar na fachtóirí riosca a spreagann an iompraíocht sin; á thabhairt dá haire gur fhág sé sin nár aimsíodh réitigh iontaofa ar bith go dtí seo agus, dá bharr sin, go bhfuil cleachtas forleathan ann i ndáil le heireabaill a sciotadh, in ainneoin iarrachtaí suntasacha an Choimisiúin agus na Parlaiminte chun faisnéis agus dea-chleachtais a scaipeadh maidir le muca a bhfuil eireabaill shlána orthu a choinneáil; á chur in iúl gur oth léi nach ndearna ach dhá Bhallstát toirmeasc a chur ar sciotadh eireaball go dtí seo; á chur i bhfáth gur féidir fadhb an sciota eireaball a laghdú go suntasach trí shaibhriú iomchuí timpeallachta a chur ar fáil, go háirithe ábhair ar féidir ionramháil a dhéanamh orthu, chomh maith le dea-spás a áirithiú, dea-chleachtais a bhaineann le beathú a chur chun feidhme agus urlár daingean a chur ar fáil; ag moladh go ndéanfaí níos mó taighde eolaíoch a mhaoiniú agus a chur i gcrích agus é mar aidhm leis sin conair atá inbhuanaithe ó thaobh an gheilleagair de a mhapáil chun a ráthú gur féidir muca a thógáil taobh istigh ar bhonn tráchtála le heireabaill shlána; á chreidiúint gur gá réitigh faoi chuimsiú raon feidhme na reachtaíochta reatha chun coimirciú a dhéanamh ar leas muc agus laghdú a dhéanamh ar úsáid ábhar frithmhiocróbach chun cóir leighis a chur ar mhuca gortaithe; ag tathant ar an gCoimisiún a áirithiú go gcomhlíonfaidh gach Ballstát an toirmeasc ar ghnáthsciotadh eireaball na muc; á mheas, sa bhreis air sin, gur gá soiléireacht maidir le pionóis i gcásanna sciota eireaball inar tógadh muca i mBallstát amháin agus inar onnmhairíodh go Ballstát eile iad lena ramhrú ( 18 )

29. á mheabhrú go bhfuil sé ríthábhachtach go ndéanfar an reachtaíocht reatha a chur chun feidhme go hiomlán i ngach Ballstát chun leas ainmhithe ar an bhfeirm a fheabhsú agus chun machaire comhréidh a áirithiú sa mhargadh inmheánach;

30. ag aithint na n-iarrachtaí arna ndéanamh ag earnáil fheirmeoireacht na muc san Eoraip chun roghanna malartacha ar choilleadh banbh a lorg agus á chur i bhfáth gur gá leasuithe ar na rialacha tréidliachta maidir le feirmeacha muc chun go gcuirfear dul chun cinn san áireamh i réimse na roghanna malartacha ar choilleadh banbh;

31. á iarraidh ar an gCoimisiún liosta comhchuibhithe a chur ar fáil sna Ballstáit éagsúla de na táirgí agus de na prótacail atá ar fáil le haghaidh úsáid pianmhúchán agus ainéistéise le haghaidh bainbh a choilleadh ar an leibhéal Eorpach; á iarraidh ar an gCoimisiún cead a thabhairt cógais tréidliachta a stóráil go gearrthéarmach ar fheirmeacha agus lamháil do thréidlianna iad a fhágáil ann i gcomhréir le forálacha diana i dtaca le creat rialála;

32. á thabhairt dá haire go bhfuil táirgeadh foie gras bunaithe ar nósanna imeachta feirmeoireachta a thugann urraim do chritéir leasa ainmhithe, ós rud é gur foirm fhairsing táirgthe é a tharlaíonn ar fheirmeacha teaghlaigh den chuid is mó, ina gcaitheann éin 90 % dá saol faoin aer agus ina dtugann céim an ramhraithe, a mhaireann idir 10 agus 12 lá ar an meán le dhá bhéile in aghaidh an lae, urraim do pharaiméadair bhitheolaíocha an ainmhí;

33. ag moladh an Choimisiúin as a threoirlínte straitéiseacha maidir le dobharshaothrú AE a bheadh níos inbhuanaithe agus níos iomaíche a fhoilsiú an 12 Bealtaine 2021; ag cur béim ar a thábhachtaí atá forbairt earnáil dobharshaothraithe AE a chur chun cinn i dtreo modhanna níos inbhuanaithe lena dtugtar aird ar leith ar leas éisc chun aghaidh a thabhairt ar an róspleáchas reatha ar allmhairí; á chur in iúl gur geal léi go bhfuil an Coiste um Iascach sa Pharlaimint ag dréachtú tuarascáil féintionscnaimh ar na treoirlínte sin; á iarraidh ar an gCoimisiún forálacha sonracha atá fónta ó thaobh na heolaíochta de a chur chun cinn maidir le leas na n-iasc saothraithe;

34. á iarraidh ar an gCoimisiún feabhas a chur ar an margadh inmheánach trí athruithe a áireamh a bheidh mar thoradh ar reachtaíocht nuashonraithe AE maidir le leas ainmhithe, ag dearadh straitéis chomhchuibhithe, chuimsitheach agus chomhroinnte maidir le leas ainmhithe i dtíortha Eorpacha le cur chun feidhme comhchuibhithe na reachtaíochta ábhartha agus ag áirithiú nach n-ísleofar an uaillmhian agus na caighdeáin chun feabhas a chur ar leas ainmhithe, agus faireachán á dhéanamh ag an am céanna ar chur chun feidhme cuí agus comhlíonadh na reachtaíochta reatha ar fud na mBallstát;

35. ag tathant ar an gCoimisiún tomhaltóirí a chur ar an eolas agus feasacht a mhúscailt maidir le réaltacht na feirmeoireachta beostoic agus an fíorthionchar a bhíonn aige ar an gcomhshaol, ar an mbithéagsúlacht agus ar an aeráid, agus éagsúlacht na modhanna táirgthe agus a mbunús, tríd an gcúram agus an aire a thugann feirmeoirí dá gcuid ainmhithe a léiriú gan dogmatachas ná stiogmatú; á iarraidh ar an gCoimisiún agus ar na Ballstáit feabhas suntasach a chur ar fheasacht agus tuiscint phoiblí ar réaltacht na feirmeoireachta beostoic agus leasa ainmhithe, lena n-áirítear tríd an oideachas i scoileanna;

36. á iarraidh ar an gCoimisiún a chreat rialála a athdhréachtú chun feabhas a chur ar leas ainmhithe san Aontas trína dhéanamh níos soiléire, níos cuimsithí, níos intuartha agus níos inrochtana, d’fhonn na cuspóirí agus na táscairí a dhéanamh níos sothuigthe agus, rud a fhágfadh gur lú an gá le léirmhíniú a bheith ann agus trasuí aonfhoirmeach náisiúnta ag na Ballstáit a chumasú agus a éascú, sula ndéanfar na rialacha a neartú tuilleadh nó trí chur leo; á mholadh go dtabharfaí an Treoir Ghinearálta cothrom le dáta i gcomhréir leis an eolas eolaíoch is déanaí chun go n-áireofaí inti cuspóirí an Choimisiúin agus ionchais na saoránach maidir le leas ainmhithe feirme agus torthaí sistéamach taighde agus obair ar na treoracha speicis-shonracha, agus aird chuí á tabhairt ar chineál na feirmeoireachta beostoic, na céimeanna éagsúla i saol na n-ainmhithe, cleachtais feirme nach mbaineann le feirmeoireacht bheostoic, traidisiúin agus dálaí réigiúnacha, agus éagsúlacht na hithreach agus na ndálaí aimsire;

37. ag tabhairt dá haire nach reachtaíocht chuimsitheach í reachtaíocht reatha AE maidir le leas ainmhithe agus á iarraidh ar an gCoimisiún measúnú a dhéanamh ar an ngá atá le reachtaíocht shonrach maidir le leas na n-ainmhithe agus ar an tionchar atá aici i bhfianaise an eolais eolaíoch is déanaí maidir le bia-speicis nach gcumhdaítear faoi láthair le reachtaíocht atá sainiúil do speicis; ag cur sonrú in easpa táscairí leasa ainmhí-bhunaithe don Treoir Ghinearálta agus Treoracha 2008/120/CE ón gComhairle maidir le muca, 2007/43/CE maidir le sicíní, agus 1999/74/CE maidir le béaróga; á aithint, ina theannta sin, go bhfuil easpa ceanglas inchainníochtaithe ann maidir le dálaí comhshaoil a chur chun feidhme agus faireachán a dhéanamh orthu amhail cáilíocht an aeir (nítrigin, CO 2 , deannach), soilsiú (ré, gile) agus an torann íosta, rud a chuireann isteach ní hamháin ar leas na n-ainmhithe ach a shaobhann iomaíocht freisin mar gheall ar an gcorrlach don léirmhíniú; á iarraidh ar an gCoimisiún táscairí in-fhorfheidhmithe agus inchainníochtaithe den sórt sin a bhunú, ar cheart iad a bheith sainiúil don speiceas agus cothrom le dáta ó thaobh na heolaíochta de;

38. ag tathant ar an gCoimisiún a chreat maidir le faireachán a dhéanamh ar na Ballstáit a shoiléiriú agus a áirithiú go rachfar i ngleic le cleachtais dhíobhálacha agus tús a chur le himeachtaí um shárú i gcás neamhchomhlíonadh; ag cur béim ar an tábhacht a bhaineann le teicneolaíochtaí beachtais feirmeoireachta beostoic, lena n-áirítear an acmhainneacht a bhaineann le huirlisí faireacháin ar shláinte ainmhithe ar an bhfeirm agus ar leas ainmhithe, lena gcabhraítear ráigeanna galar ar fheirmeacha a chosc agus a rialú níos fearr; á chur i bhfios go láidir go bhfuil go leor tosca taobh thiar den ráta neamhchomhlíonta reachtaíochta maidir le leas ainmhithe, lena n-áirítear táscairí neamh-infheidhmithe agus neamh-inchainníochtaithe atá bunaithe ar ainmhithe; ag tabhairt dá haire go bhfuil minicíocht na gcigireachtaí ar fud na mBallstát sa raon ó íosmhéid 1 % go huasmhéid 30 %; é ina chúis imní di gurb é a chiallaíonn an éagsúlacht mhór sin i minicíocht na n-iniúchtaí ná neamh-chomhlíonadh an Rialacháin um Rialú ( 19 ) nó brú suntasach d’fheirmeoirí; á iarraidh ar an gCoimisiún agus ar na Ballstáit, dá bhrí sin, cur chun feidhme an Rialacháin um Rialú a chomhchuibhiú chun minicíocht na gcigireachtaí idir na Ballstáit agus na hearnálacha beostoic a ailíniú; á iarraidh ar an gCoimisiún tuarascáil a thabhairt don Pharlaimint gach bliain maidir lena ghníomhaíochtaí agus maidir le gníomhaíochtaí na mBallstát chun feabhas a chur ar leas na n-ainmhithe a choimeádtar ar fheirmeacha in AE;

39. á iarraidh an gCoimisiún measúnú eolaíoch agus tionchair (lena n-áirítear na tionchair chomhshaoil, eacnamaíocha agus shóisialta) a chur in éineacht le haon chinneadh ar cheart dó éagsúlacht na modhanna feirmeoireachta i ngach earnáil in AE a chur i gcuntas agus anailís a dhéanamh ar an staid ó thaobh an ainmhí (speicis de réir speicis agus ag céimeanna éagsúla den táirgeadh) agus an fheirmeora araon, d’fhonn ionchais na saoránach a mheas agus córas póraithe éifeachtach a chruthú chun a áirithiú go mbeidh ainmhithe ag maireachtáil faoi dhálaí fabhracha, go n-urramófar leas ainmhithe agus go mbeidh brabús eacnamaíoch ag feirmeoirí;

40. á chur i bhfáth gur cheart do na Ballstáit foráil a dhéanamh do chórais forfheidhmiúcháin iomchuí, a d’fhéadfaí a chomhchuibhiú idir na Ballstáit, agus nach mór do na Ballstáit forfheidhmiú docht reachtaíocht AE a áirithiú i gcónaí; á iarraidh ar an gCoimisiún tuarascálacha rialta a chur faoi bhráid na Parlaiminte maidir le cur chun feidhme agus forfheidhmiú reachtaíocht AE maidir le leas ainmhithe, ar tuarascálacha iad inar cheart bearnaí a shainaithint agus miondealú a dhéanamh ar sháruithe de réir Ballstáit, speicis agus cineál sáraithe;

41. á iarraidh ar an gCoimisiún comhar níos fearr a fhorbairt idir na geallsealbhóirí ábhartha uile agus idirphlé a éascú idir na geallsealbhóirí éagsúla sna Ballstáit ionas go mbeidh siad in ann machnamh comhpháirteach a dhéanamh ar fhorbairtí i gcórais feirmeoireachta ainmhithe; ag spreagadh go roinnfí “dea-chleachtais” idir earnálacha beostoic agus idir tíortha; á iarraidh go bhforbrófaí uirlisí chun feirmeoirí ceannródaíocha a spreagadh chun páirt a ghlacadh i dtionscadail forbartha; á iarraidh go mbeadh feirmeoirí beostoic agus eolaithe leasa ainmhithe rannpháirteach i ngach céim de na staidéir a dhéantar i réigiúin éagsúla na hEorpa; ag súil go ndéanfar na doiciméid do staidéar agus do scaipeadh dea-chleachtais a aistriú go teangacha uile an Aontais Eorpaigh; ag aithint na hacmhainneachta a bhaineann leis an gclár Fís Eorpach le haghaidh taighde agus nuálaíochta agus á chur in iúl go bhfuil sí ag dréim le cothromaíocht iomchuí ar fud na mBallstát i dtéarmaí tionscadal; á mholadh don Choimisiún cur chuige atá dírithe ar aschur a chur chun cinn, mar thimpeallacht cheart chun ionadaithe, comhlachtaí eolaíochta, geallsealbhóirí, feirmeoirí agus ENRanna na mBallstát a bhailiú agus tuairimí agus dea-chleachtais a mhalartú d’fhonn cur chun feidhme níos aonfhoirmí na reachtaíochta a bheidh ann amach anseo maidir le leas ainmhithe ar fud na mBallstát a áirithiú i gcomhréir le cuspóirí an Chomhaontaithe Ghlais;

42. á chur in iúl gur geal léi gur bunaíodh ionaid tagartha AE atá tiomnaithe do leas na speiceas agus na gcatagóirí éagsúla ainmhithe (EURCAWanna) mar chuid de Straitéis AE le haghaidh Chosaint agus Leas na nAinmhithe 2012-2015; ag spreagadh an Choimisiúin tuilleadh forbartha a dhéanamh ar an líonra EURCAWanna, go háirithe i gcás speicis nach gcumhdaítear leis an reachtaíocht shonrach, mar ardán éifeachtach chun faisnéis theicniúil a scaipeadh go comhsheasmhach agus go haonfhoirmeach ar fud na mBallstát maidir leis an gcaoi ar cheart reachtaíocht AE a chur chun feidhme;

43. á chur i bhfios gur minic a bhíonn tionchar suntasach ag cleachtais bainistithe aonair ar leas ainmhithe; á iarraidh ar an gCoimisiún cur chuige torthaí-bhunaithe a thabhairt isteach i leith tionscadail amach anseo, bunaithe ar fhianaise eolaíoch agus ar shaineolas, agus ar chomhroinnt dea-chleachtas idir piaraí i measc feirmeoirí;

44. á chur i bhfáth a thábhachtaí atá malartuithe rialta le hionadaithe údarás náisiúnta agus réigiúnach, le heagraíochtaí feirmeoirí talmhaíochta agus eagraíochtaí geallsealbhóirí talmhaíochta, le ENRanna, le saoránaigh agus le saineolaithe maidir le samplaí de dhea-chleachtas agus feabhsuithe is gá a dhéanamh i réimse an leasa ainmhithe; á chur i bhfios, in ainneoin an chostais ísil a bhaineann leis, go bhfuil an t-aistriú eolais sa réimse sin an-éifeachtúil agus gur cheart é a chur i bhfeidhm níos minice dá bhrí sin; á chur in iúl gur díol sásaimh di, i ndáil leis sin, an athnuachan a rinne an Coimisiún ar shainordú an Ardáin maidir le Leas Ainmhithe; á chur in iúl go bhfuil sí den tuairim gur cheart malartú dea-chleachtas agus aistriú eolais a neartú agus a éascú tuilleadh chun cuidiú leis na páirtithe lena mbaineann dlús a chur lena bpróiseas rialta malartaithe agus iad a shimpliú, chomh maith lena sreabha faisnéise a stóráil agus a dhaingniú; ag leagan béim ar a thábhachtaí atá sé malartuithe rialta den sórt sin a dhéanamh freisin le hionadaithe ó na tíortha nach tíortha AE iad a allmhairíonn ainmhithe ón Aontas;

45. á iarraidh ar an gCoimisiún a chuid straitéisí éagsúla a nascadh le rialacháin arna dtarraingt suas ar bhealach atá comhsheasmhach leis an gComhaontú Glas don Eoraip, leis an straitéis ón bhFeirm go dtí an Forc, le Straitéis Bhithéagsúlachta an Aontais go dtí 2030 agus le beartais talmhaíochta a bhaineann le trádáil, le cleachtais tráchtála agus le cur chun cinn; á chur i bhfáth go bhfuil comhsheasmhacht idir na straitéisí sin ina réamhchoinníoll d’earnáil talmhaíochta inmharthana; á iarraidh go ndéanfaí an reachtaíocht athbhreithnithe maidir le leas ainmhithe a ailíniú go hiomlán le tosaíochtaí an Chomhaontaithe Ghlais agus na Straitéise maidir leis an bhFeirm go dtí an Forc, agus a raon feidhme agus a solúbthacht a leathnú chun iad féin a chur in oiriúint do na forbairtí eolaíocha agus teicneolaíocha is déanaí; á iarraidh ar an gCoimisiún beartas trádála a thabhairt i gcomhréir le caighdeáin AE maidir le cosaint agus leas ainmhithe, trí athmheastóireacht a dhéanamh ar chomhaontuithe trádála le tríú tíortha agus trí chómhalartacht a thabhairt isteach i gcomhaontuithe trádála nua déthaobhacha agus iltaobhacha, d’fhonn machaire comhréidh a chruthú agus d’fhonn an bonn a bhaint ó bhrabúsacht eacnamaíoch a tháirgeoirí féin agus a áirithiú go gcomhlíonfaidh siad caighdeáin AE maidir le leas ainmhithe agus cáilíocht táirgí;

46. á iarraidh ar an gCoimisiún comhcheangal a dhéanamh ar na téacsanna éagsúla a bhaineann le leas ainmhithe, cibé acu ar an bhfeirm, le linn a n-iompair nó le linn a maraithe;

Lipéadú leasa ainmhithe

47. ag cur in iúl gur saoth léi toradh teoranta ar infheistíocht do tháirgeoirí a ghlacann páirt i mbearta deonacha um aithint leas ainmhithe; ag tabhairt dá haire, thairis sin, nach n-éireoidh le lipéadú leasa ainmhithe ach amháin má thagann toradh na hinfheistíochta ón bpointe praghais níos airde agus má dháiltear na costais agus na sochair go cothrom feadh an tslabhra agraibhia ar fad, rud a thabharfaidh d’fheirmeoirí cion cothrom den phraghas níos airde a íocann an tomhaltóir as ceannach táirgí bia a chomhlíonann ceanglais AE maidir le lipéadú leasa ainmhithe;

48. á iarraidh ar an gCoimisiún clásail chómhalartachta a chaibidliú ar leibhéal iltaobhach agus i gcomhaontuithe déthaobhacha maidir le comhlíonadh caighdeán leasa ainmhithe do tháirgí allmhairithe, lena n-áirítear ar mhaithe le faisnéis chruinn a chur ar fáil do thomhaltóirí;

49. á chur i bhfáth bhfuil gá, go luath, le rialacha comhchuibhithe sainordaitheacha a tharraingítear suas i gcomhar leis na geallsealbhóirí go léir agus atá bunaithe ar tháscairí eolaíocha soiléire mar aon le feachtais chur chun cinn agus gníomhaíochtaí oideachais ar mhórscála chun faisnéis a chur ar fáil do thomhaltóirí Eorpacha chun go dtabharfar isteach aon lipéadú maidir le leas ainmhithe;

50. á iarraidh ar an gCoimisiún leas ainmhithe a ráthú sa chuid eile den slabhra iartheachtach den táirgeoir agus é a ionchorprú sna forálacha comhchuibhithe deonacha maidir le lipéadú;

51. á iarraidh ar an gCoimisiún tús a chur leis an obair ar chóras cuimsitheach AE maidir le lipéadú ainmhithe d’fhonn creat éigeantach AE maidir le lipéadú deonach a fhorbairt, ar cheart dó na feirmeacha beostoic uile a chumhdach ach gnéithe sonracha do gach speiceas a áireamh agus aitheantas a thabhairt dóibh, chun teorainn a chur leis na rioscaí go ndéanfaí iomaíocht a shaobhadh sa mhargadh inmheánach, agus dóthain slí a fhágáil ag an am céanna do thionscnaimh phríobháideacha a infheistíonn in éagsúlacht táirgí agus a chloíonn le caighdeáin níos airde leasa ainmhithe mar ghiaráil margaidh;

52. á iarraidh ar an gCoimisiún creat comhchuibhithe agus éigeantach AE a mholadh lena ngabhfaidh ceanglais choiteanna maidir le lipéadú deonach leasa ainmhithe atá bunaithe ar rialacha AE agus lena n-iarrtar ar na Ballstáit taifead a dhéanamh ar na cineálacha éagsúla cur chuige atá á n-úsáid; á iarraidh go ndéanfaí sonraíochtaí an chreata a tharraingt suas i gcomhréir le cur chuige atá réalaíoch go teicniúil agus fónta ó thaobh na heolaíochta de agus lena léireofaí na modhanna táirgthe le linn an timthrialla ar fad agus go n-áiritheofaí go ndéanfaí luach a athdháileadh ar fheirmeoirí beostoic chun go bhféadfar dul chun cinn atá faoi thionchar an mhargaidh a dhéanamh maidir le leas ainmhithe; á áitiú nach mór an scéim lipéadaithe a bheith bunaithe ar shraith shoiléir tagairtí teicniúla, le húsáid dhea-shainithe de na téarmaí agus éilimh is féidir a chur ar an margadh, chun cosc a chur ar thomhaltóirí a chur ar míthrhreoir agus mífhaisnéis a thabhairt faoi leas ainmhithe;

53. á mheabhrú go bhféadfadh táirgí próiseáilte agus comhábhair de bhunadh ainmhíoch tairbhe a bhaint as an lipéadú sin, chun críocha comhsheasmhachta; á mholadh go gcuirfí san áireamh sa scéim lipéadaithe atá beartaithe maidir le leas na n-ainmhithe éileamh méadaitheach na dtomhaltóirí ar fhaisnéis agus na cuspóirí comhthráthacha atá ag an straitéis “ón bhFeirm go dtí an Forc” maidir le hinbhuanaitheacht, sláinte agus imní i dtaobh cothú, in éineacht le leas ainmhithe;

54. á iarraidh ar an gCoimisiún mionscrúdú a dhéanamh ar na himpleachtaí a d’fhéadfadh a bheith ann, go háirithe d’fheirmeoirí beostoic, maidir le creat éigeantach AE a thabhairt isteach lena ngabhfaidh comhcheanglais maidir le lipéid, measúnú críochnúil a dhéanamh ar an tionchar a bheadh ag feirmeoirí go dtí na tomhaltóirí ar na gníomhaithe uile a bhfuil baint acu leis an mbiashlabhra, agus leas á bhaint as an taithí a fuarthas i scéimeanna lipéadaithe poiblí i roinnt Ballstát go háirithe; á iarraidh ar an gCoimisiún coinbhleachtaí a sheachaint idir scéimeanna a d’fhéadfadh a bheith ann amach anseo agus córais lipéadaithe atá ann cheana, go háirithe i ndáil leis na ceanglais éigeantacha sna treoracha sonracha maidir le leas ainmhithe; á chur in iúl gur cúis imní di torthaí measúnaithe tionchair a rinne an Coimisiún roimhe seo in 2012, inar léiríodh go méadódh lipéadú costais an tionscail, gan gá go ndéanfaí méadú ar na tairbhí;

55. á iarraidh ar an gCoimisiún beartas a chur chun feidhme chun feirmeoireacht bheostoic na hEorpa a chosaint trí thoirmeasc a chur ar bheostoc nó feoil nach gcomhlíonann caighdeáin leasa ainmhithe na hEorpa a allmhairiú isteach san Eoraip;

o

o o

56. á threorú dá hUachtarán an rún seo a chur ar aghaidh chuig an gComhairle agus chuig an gCoimisiún.

(1) Téacsanna arna nglacadh, P9_TA(2021)0295.

(2) IO L 221, 8.8.1998, lch. 23.

(3) IO L 203, 3.8.1999, lch. 53.

(4) IO L 182, 12.7.2007, lch. 19.

(5) IO L 10, 15.1.2009, lch. 7.

(6) IO L 47, 18.2.2009, lch. 5.

(7) IO C 263, 25.7.2018, lch. 90.

(8) IO C 345, 16.10.2020, lch. 28.

(9) Téacsanna arna nglacadh, P9_TA(2021)0277.

(10) IO C 86, 7.3.2019, lch. 173.

(11) Staidéar arna dhéanamh don Choimisiún dar teideal Future of EU livestock: How to contribute to a sustainable agricultural sector? [Todhchaí bheostoc AE: Conas rannchuidiú le hearnáil talmhaíochta inbhuanaithe?], Meitheamh 2020.

(12) Faireachlann an Mhargaidh Eorpaigh um Iascach agus um Tháirgí Dobharshaothraithe, Margadh éisc AE: eagrán 2015.

(13) Staidéar de chuid Pharlaimint na hEorpa dar teideal End the cage age: Looking for alternatives [Ná coinnímis ainmhithe i gcásanna feasta: Roghanna malartacha á lorg], Samhain 2020.

(14) Staidéar arna dhéanamh don Choimisiún dar teideal Future of EU livestock: How to contribute to a sustainable agricultural sector? [Todhchaí bheostoc AE: Conas rannchuidiú le hearnáil talmhaíochta inbhuanaithe?], Meitheamh 2020.

(15) Fortun-Lamothe, L., Savietto, D., Gidenne, T., Combes, S., Le Cren, D., Davoust C., Warin, L., Démarche participative pour la conception d’un système d’élevage cunicole socialement accepté, “Colloque Bien-être animal: des valeurs à partager” [Tionscnamh rannpháirteach d’fhonn córas feirmeoireachta coiníní atá inghlactha go sóisialta a dhearadh, “Leas ainmhithe: siompóisiam ar luachanna comhroinnte”], Strasbourg, 1 agus 2 Iúil 2019.

(16) Guingand, N, Réduire la densité animale en engraissement: quelles conséquences sur l’émission d’odeurs et d’ammoniac? [Laghdú a dhéanamh ar dhlús stocála ag céim an ramhraithe: éifeachtaí ar bholadh agus ar astaíochtaí amóinia], Journées Recherche Porcine, 39, lgh. 43-48, 2007.

(17) Kollenda, E., Baldock, D., Hiller, N., Lorant, A., Assessment of environmental and socio-economic impacts of increased animal welfare standards: transitioning towards cage-free farming in the EU [Measúnú ar na tionchair chomhshaoil agus shoch-eacnamaíocha a bhíonn ag caighdeáin mhéadaithe leasa ainmhithe: aistriú i dtreo feirmeoireacht gan chaighin in AE], Tuarascáil bheartais ón Institiúid um Beartas Comhshaoil Eorpach, An Bhruiséil & Londain, Deireadh Fómhair 2020.

(18) Féach Conclúidí ón gComhairle an 5 Deireadh Fómhair 2021 maidir leis an ngéarchéim in earnáil na muiceola agus an dréacht-tuarascáil ón gCoimisiún ar iniúchadh a rinneadh sa Danmhairg ón 9 go dtí an 13 Deireadh Fómhair 2017 chun meastóireacht a dhéanamh ar ghníomhaíochtaí na mBallstát chun greim a bhaint as eireabaill a chosc agus chun gnáthsciotadh eireaball muc a sheachaint.

(19) Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí (IO L 95, 7.4.2017, lch. 1).